তথ্যবিবরণী নম্বর : ৭২৮

**সরকারি ব্যবস্থাপনার হজযাত্রীর কোটা পূরণে**

**ইসলামিক ফাউন্ডেশনের কর্মকর্তাদের প্রতি ধর্ম প্রতিমন্ত্রীর নির্দেশ**

ঢাকা, ১৩ ফাল্গুন (২৬ ফেব্রুয়ারি) :

ধর্ম প্রতিমন্ত্রী এডভোকেট শেখ মোঃ আব্দুল্লাহ বলেছেন, অতীতের যে কোনো সময়ের তুলনায় ২০২০ সালে উন্নত হজ ব্যবস্থাপনা উপহার দিতে চায় সরকার। এ বছর সরকারি ব্যবস্থাপনায় ১৭ হাজার হাজী নেওয়া হবে। এক্ষেত্রে ইসলামিক ফাউন্ডেশনের মাঠ পর্যায়ের কর্মকর্তাদের হাজী সংগ্রহে সর্বোচ্চ আন্তরিকতা ও নিষ্ঠার সাথে দায়িত্ব পালন করতে হবে।

প্রতিমন্ত্রী আজ ইসলামিক ফাউন্ডেশনের আগারগাঁওস্থ সভাকক্ষে অনুষ্ঠিত প্রধান কার্যালয়ের পরিচালক ও প্রকল্প পরিচালক এবং বিভাগীয় ও জেলা পর্যায়ের পরিচালক ও উপ-পরিচালকগণের সমন্বয় সভায় প্রধান অতিথির বক্তব্যে এ নির্দেশ প্রদান করেন।

প্রতিমন্ত্রী বলেন, হজযাত্রী সংগ্রহের ক্ষেত্রে যে কোনো ধরনের উদ্যোগকে স্বাগত জানানো হবে। সর্বোচ্চ হজযাত্রী সংগ্রহকারীদেরকে কাজের জন্য পুরস্কৃত করা হবে। মসজিদের ইমাম সাহেবদের মাধ্যমে সরকারি হজ ব্যবস্থাপনার সুযোগ সুবিধা সম্পর্কে জনগণকে জানাতে হবে। মুজিববর্ষ উপলক্ষে গৃহীত সকল কর্মসূচি গুরুত্ব সহকারে পালন করতে হবে।

বিশেষ অতিথি হিসেবে উপস্থিত ছিলেন ধর্মসচিব মোঃ নূরুল ইসলাম। ইসলামিক ফাউন্ডেশনের মহাপরিচালক আনিস মাহমুদের সভাপতিত্বে অনুষ্ঠিত সভায় অন্যান্যের মধ্যে ধর্ম বিষয়ক মন্ত্রণালয়ের অতিরিক্ত সচিব (হজ) এবিএম আমিন উল্লা নূরী, অতিরিক্ত সচিব (সংস্থা) মুঃ আঃ হামিদ জমাদ্দার, ইসলামিক ফাউন্ডেশনের মসজিদ ও মার্কেট বিভাগের পরিচালক মুহাম্মদ মহীউদ্দিন মজুমদার প্রমুখ বক্তৃতা করেন।

সভায় ইসলামিক ফাউন্ডেশনের প্রধান কার্যালয়, বিভাগীয় ও জেলা কার্যালয়ের পরিচালক,

উপ-পরিচালক পর্যায়ের শতাধিক কর্মকর্তা অংশ নেন।

#

আনোয়ার/ফারহানা/মোশারফ/জয়নুল/২০২০/২১১০ঘণ্টা

তথ্যবিবরণী নম্বর : ৭২৭

গাজীপুরে বায়ুদূষণ বিরোধী অভিযান  
**৪টি ইটভাটা ধ্বংস এবং ২০ লাখ টাকা জরিমানা**

ঢাকা,১৩ **ফাল্গুন (২৬ ফেব্রুয়ারি) :**

আজ পরিবেশ অধিদপ্তর গাজীপুরের শ্রীপুর উপজেলার বর্মী এলাকায় বায়ুদূষণ বিরোধী অভিযান পরিচালনা করে। পরিবেশ অ‌ধিদপ্তরের নির্বাহী ম্যা‌জিস্ট্রেট কাজী তামজীদ আহ‌মদের নেতৃত্বে পরিচালিত অভিযানে ৪টি অ‌বৈধ ইটভাটা ধ্বংস এবং ২০ লাখ টাকা জরিমানা করা হয় ।

এ সময় হুমায়রা ব্রিকস-১, হুমায়রা ব্রিকস-২, শ্রাবণ ব্রিকস, আনাস বাসার ব্রিকস ও ইটভাটার কার্যক্রম বন্ধ করে দেওয়া হয়। ইটভাটাগুলোর মধ্যে হুমায়রা ব্রিকস-১ ও হুমায়রা ব্রিকস-২ কে ৬ লাখ টাকা করে এবং আনাস বাসার ব্রিকসকে ৫ লাখ টাকা ও শ্রাবণ ব্রিকসকে ৩ লাখ টাকা জ‌রিমানা করা হয়েছে।

মোবাইল কোর্ট চলাকালে উপ‌স্থিত ছিলেন- গাজীপুর পরিবেশ অ‌ধিদপ্তরের উপপ‌রিচালক মোঃ আব্দুস সালাম সরকার, রিসার্চ অফিসার মোঃ আশরাফ উদ্দিন, প‌রিদর্শক শেখ মোজাহীদ ও দিলরুবা আক্তার। অভিযানে গাজীপুর র‍্যাব-১ ও গাজীপুর জেলা পুলিশের সদস্যরা সহযোগিতা করেন।

#

দীপংকর/ইসরাত/রফিকুল//সেলিম*/২০২০/২০২০ ঘণ্টা*

তথ্যবিবরণী নম্বর : ৭২৬

**ভারতে বাণিজ্যমন্ত্রী টিপু মুনশি**

**বিমস্টেক এফটিএ স্বাক্ষরের মাধ্যমে পারস্পরিক বাণিজ্য বৃদ্ধি সম্ভব**

ঢাকা, ১৩ ফাল্গুন (২৬ ফেব্রুয়ারি) :

বাণিজ্যমন্ত্রী টিপু মুনশি বলেছেন, বিমস্টেক এফটিএ স্বাক্ষরিত হলে বাংলাদেশ, ভারত, মিয়ানমার, শ্রীলংকা, থাইল্যান্ড, নেপাল এবং ভুটানের বাণিজ্যে নতুন দিগন্তের সূচনা হবে। সদস্যভুক্ত দেশগুলো এ বিষয়ে কাজ করছে। বে অফ বেঙ্গল ইনিশিয়েটিভ ফর মালটি-সেক্টরাল টেকনিকেল এন্ড ইকোনমিক কো-অপারেশন (বিমস্টেক) কার্যকরভাবে সদস্য দেশগুলোর মধ্যে বাণিজ্যিক ও অর্থনৈতিক সহযোগিতা বৃদ্ধির জন্য কাজ করে যাচ্ছে, সুফলও পাওয়া যাচ্ছে। ইন্টিগ্রেটিং বিমস্টেক-২০২০ এক্ষেত্রে কার্যকর ভূমিকা রাখবে বলে তিনি মনে করেন।

মন্ত্রী আজ ভারতের পররাষ্ট্র মন্ত্রণালয়ের সহযোগিতায় ভারত চেম্বার অফ কমার্স এন্ড ইন্ডাস্ট্রির উদ্যোগে মুম্বাইয়ে ওয়ার্ল্ড ট্রেড সেন্টারে দু’দিনব্যাপী ‘বিমস্টেক এক্সপো-২০২০’ এর উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

উদ্বোধনী অনুষ্ঠানে স্বাগত বক্তব্য রাখেন ইন্ডিয়ান চেম্বার অফ কমার্স এন্ড ইন্ডাস্ট্রির মহাপরিচালক ড. রাজিব সিং। গেস্ট অফ অনার হিসেবে বক্তব্য রাখেন ভারতের এক্সটার্নার এফেয়ার্স মন্ত্রণালয়ের এডিশনাল সেক্রেটারি ভিরান্দার পাউল। বিশেষ অতিথি হিসেবে বক্তব্য রাখেন বাংলাদেশের ফরেন ট্রেড ইনস্টিটিউটের প্রধান নির্বাহী কর্মকর্তা আলী আহমেদ, বিহার রাজ্যের ইনভেস্টমেন্ট কমিশনার আর এস শ্রীভাষ্টাভা, এক্সপোর্ট-ইমপোর্ট ব্যাংক অফ ইন্ডিয়ার ব্যবস্থাপনা পরিচালক উধারফ জধংয়ঁরহযধ। অনুষ্ঠানে কী-নোট উপস্থাপন করেন বিমস্টেক সেক্রেটারিয়েট এর পরিচালক ড. ধামারু বল্লবহা পাওডেল।

#

বকসী/মাহমুদ/রফিকুল/জয়নুল/২০২০/১৯৫০ঘণ্টা

তথ্যবিবরণী নম্বর : ৭২৫

**বিআইডব্লিউটিএ’র অপসারণ অভিযান**

**৫১টি স্থাপনা অপসারণ, ২১ লাখ টাকার পণ্য নিলাম**

ঢাকা, ১৩ ফাল্গুন (২৬ ফেব্রুয়ারি) :

নৌপরিবহন মন্ত্রণালয়ের নির্দেশে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) ঢাকার চারপাশের নদীগুলো দখল ও দূষণমুক্ত করতে আজ ঢাকা নদীবন্দরের আওতাধীন পোস্তগোলা ব্রিজ থেকে পানগাঁও পর্যন্ত বিশেষ অভিযানে ছয়টি একতলা পাকা স্থাপনা, পাঁচটি আধাপাকা স্থাপনা, পাঁচটি পাকা ওয়াল (তিনশত ফুট), ২৫টি টিনের ঘর, ১০টি দেশীয় ড্রেজারের লোহার পাইপলাইন-সহ (দু’হাজার ফুট) মোট ৫১টি স্থাপনা অপসারণ করেছে। এর ফলে ৩ দশমিক ৫ একর তীরভূমি উদ্ধার হয়েছে।

বিআইডব্লিউটিএ অপসারণ কার্যক্রমে ২১ লাখ ৪৫ হাজার টাকার পণ্য নিলাম এবং এক লাখ ৫২ হাজার টাকা জরিমানা করেছে। আগামীকাল ২৭ ফেব্রুয়ারি সকাল ১০টা থেকে বুড়িগঙ্গা নদীতে কেরাণীগঞ্জ প্রান্তে পানগাঁও হতে অভিযান চলবে।

#

জাহাঙ্গীর/ইসরাত/রফিকুল/জয়নুল/২০২০/১৯৩০ঘণ্টা

তথ্যবিবরণী নম্বর : ৭২৪

পিলখানা হত্যাকাণ্ডে শহীদ ব্যক্তিবর্গের স্মরণ

**পিলখানায় দোয়া ও মিলাদ মাহফিল অনুষ্ঠিত**

ঢাকা,১৩ **ফাল্গুন (২৬ ফেব্রুয়ারি) :**

২৫-২৬ ফেব্রুয়ারি ২০০৯ তারিখে তৎকালীন বিডিআর (বর্তমানে বিজিবি) সদর দপ্তর, পিলখানায় সংঘটিত বর্বরোচিত হত্যাকান্ডে শহীদ ব্যক্তিবর্গের আত্মার মাগফেরাতের উদ্দেশ্যে আজ বাদ আসর পিলখানাস্থ কেন্দ্রীয় মসজিদে বিশেষ দোয়া ও মিলাদ মাহফিল অনুষ্ঠিত হয়।

এ দোয়া ও মিলাদ মাহফিলে  স্বরাষ্ট্র মন্ত্রণালয়ের জননিরাপত্তা বিভাগের অতিরিক্ত সচিব (আনসার ও সীমান্ত) মোঃ সাহেদ আলী, বিজিবি মহাপরিচালক মেজর জেনারেল মোঃ সাফিনুল ইসলাম, শহীদ ব্যক্তিবর্গের নিকটাত্মীয়গণ, পিলখানায় কর্মরত সকল অফিসার, জুনিয়র কর্মকর্তা, অন্যান্য পদবির সৈনিক এবং বেসামরিক কর্মচারীগণ অংশগ্রহণ করেন।

#

শরিফুল/মাহমুদ/মোশারফ/সেলিম*/২০২০/১৮৫০ ঘণ্টা*

তথ্যবিবরণী নম্বর : ৭২৩

**দরিদ্র জনগোষ্ঠীর সেবায় খাস পুকুরে উন্নয়ন**

**-- ভূমিমন্ত্রী**

ঢাকা,১৩ **ফাল্গুন (২৬ ফেব্রুয়ারি) :**

ভূমিমন্ত্রী সাইফুজ্জামান চৌধুরী বলেছেন, দেশের বিভিন্ন এলাকায় স্থানীয় দরিদ্র মানুষদের   
জীবন-যাপনের সুবিধার্থে সরকারি খাস পুকুরের পাড় বাঁধাই করে দেওয়ার পরিকল্পনা নেওয়া হচ্ছে।

আজ সকালে সচিবালয়ে ভূমি মন্ত্রণালয়ের সম্মেলন কক্ষে ২০১৯-২০ অর্থ বছরের বার্ষিক উন্নয়ন কর্মসূচি (এডিপি)তে অন্তর্ভুক্ত প্রকল্পসমূহের অগ্রগতি পর্যালোচনা সভায় ভূমিমন্ত্রী এসব কথা বলেন।

ভূমিমন্ত্রী আরও বলেন, বেদখল হওয়া সরকারি পুকুর দখলমুক্ত করে তা সংস্কার করা হবে। এছাড়া অবৈধভাবে দখল করে ভরাট করা খাস জলাশয় ও পুকুর উদ্ধারেও জোর উদ্যোগ নেওয়া হবে। এসব পুকুর-জলাশয় দখলমুক্ত করে সমাজের হতদরিদ্র ভূমিহীনদের ব্যবহারের জন্য উন্মুক্ত করে দেওয়া হবে অথবা প্রকৃত মৎস্যজীবীদের বৈধভাবে বরাদ্দ দেওয়া হবে। তিনি বলেন, বেদখল হওয়া জলাশয় ও পুকুর বৈধভাবে ইজারা দেওয়া হলে প্রান্তিক জনগোষ্ঠীর কর্মসংস্থান সৃষ্টি হবে এবং সরকার প্রতি বছর রাজস্ব পাবে। অন্যদিকে বরাদ্দ দেওয়া পুকুরসমূহে মাছ চাষের উদ্যোগ নেওয়া হলে স্থানীয় পর্যায়ে আমিষের যোগান বৃদ্ধি পাবে।

ভূমিমন্ত্রীর সভাপতিত্বে অনুষ্ঠিত সভায় সঞ্চালনা করেন ভূমি মন্ত্রণালয়ের সচিব মোঃ মাকছুদুর রহমান পাটওয়ারী। সভায় আরও উপস্থিত ছিলেন ভূমি সংস্কার বোর্ডের চেয়ারম্যান মোঃ আবদুল মান্নান, ভূমি আপিল বোর্ডের চেয়ারম্যান বেগম উম্মুল হাছনা, ভূমি রেকর্ড ও জরিপ অধিদপ্তরের মহাপরিচালক মোঃ তসলীমুল ইসলাম, অতিরিক্ত সচিব (উন্নয়ন) মোঃ আবদুল হক-সহ বিভিন্ন প্রকল্পের প্রকল্প পরিচালক-সহ ভূমি মন্ত্রণালয়ের ঊর্ধ্বতন কর্মকর্তাগণ।

#

নাহিয়ান/মাহমুদ/মোশারফ/সেলিম*/২০২০/১৭৫০ ঘণ্টা*

তথ্যবিবরণী নম্বর : ৭২২

**‘আমার বাড়ি আমার খামার’ প্রকল্পের স্টিয়ারিং কমিটির ১৩তম সভা অনুষ্ঠিত**

ঢাকা, ১৩ ফাল্গুন (২৬ ফেব্রুয়ারি) :

পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, দেশের অগ্রগতি নিশ্চিত করতে নিম্ন আয়ের মানুষকে বিমা সুবিধার আওতায় আনতে হবে, যা টেকসই উন্নয়নে গুরুত্বপূর্ণ ভুমিকা রাখবে।

প্রতিমন্ত্রী আজ পল্লী উন্নয়ন ও সমবায় বিভাগ কর্তৃক বাস্তবায়নাধীন ‘আমার বাড়ি আমার খামার’ শীর্ষক প্রকল্পের আন্তঃমন্ত্রণালয় সম্পর্কিত স্টিয়ারিং কমিটির ১৩তম সভায় বাংলাদেশ সচিবালয়ের পল্লী উন্নয়ন ও সমবায় বিভাগের সম্মেলন কক্ষে এসব কথা বলেন।

প্রতিমন্ত্রী আরো বলেন, আমাদের যা কিছু র্অজন, যত সব উত্তরণ তার ভিত্তি মূলে রয়েছে জাতি পিতার আজীবন স্বপ্নলালিত উন্নয়ন ভাবনা। বঙ্গবন্ধু সমবায়ের মাধ্যমে কৃষক ও সাধারণ মানুষের উন্নয়নের কথা বলেছেন। সেজন্য বঙ্গবন্ধুর জন্মশতবার্ষিকী উপলক্ষে আমার বাড়ি আমার প্রকল্পের তত্ত্বাবধানে ‘বঙ্গবন্ধু পল্লী সমবায় বিমা’ নামে একাটি ক্ষুদ্র বিমা চালুর জন্য তিনি প্রয়োজনীয় দিকনির্দেশনা প্রদান করেন।

পল্লী উন্নয়ন ও সমবায় বিভাগের সচিব মোঃ রেজাউল আহসানের সভাপতিত্বে সভায় আরো উপস্থিত ছিলেন পল্লী সঞ্চয় ব্যাংকের চেয়ারম্যান মিহির কান্তি মজুমদার, আমার বাড়ি আমার খামার প্রকল্পের প্রকল্প পরিচালক মোঃ আকবর হোসেন, বিআরডিবি’র মহাপরিচালক মোঃ গিয়াস উদ্দিন এবং সমবায় অধিদপ্তরের নিবন্ধক ও মহাপরিচালক মোঃ আমিনুল ইসলাম।

#

আহসান/মাহমুদ/মোশারফ/সেলিম/২০২০/১৮০০ ঘণ্টা

তথ্যবিবরণী নম্বর : ৭২১

**সাংস্কৃতিক অঙ্গনে জাগরণ সৃষ্টি করা হচ্ছে**

**- কে এম খালিদ**

সুন্দরগঞ্জ, গাইবান্ধা, ১৩ ফাল্গুন (২৬ ফেব্রুয়ারি) :

সংস্কৃতি বিষয়ক প্রতিমন্ত্রী কে এম খালিদ বলেছেন, সংস্কৃতি চর্চার মধ্য দিয়ে নতুন প্রজন্মকে সংস্কৃতিমনস্ক অসাম্প্রদায়িক চেতনার সৃজনশীল মানুষ হিসেবে গড়ে তুলতে কাজ করে যাচ্ছে সরকার। এরই অংশ হিসেবে সংস্কৃতি বিষয়ক মন্ত্রণালয়ের মাধ্যমে দেশের প্রতিটি জেলার ১০টি স্কুলে হারমোনিয়াম তবলা-সহ সাংস্কৃতিক সরঞ্জাম সরবরাহ এবং সংগীত শিক্ষক ও তবলচি নিয়োগ প্রদান করা হচ্ছে যেটি গাইবান্ধাতেও প্রদান করা হবে। তাছাড়া প্রতিটি উপজেলায় গ্রন্থাগার, মিলনায়তন, মাল্টিপারপাস হল ও উন্মুক্ত মঞ্চের সমন্বয়ে একটি পরিপূর্ণ সাংস্কৃতিক কেন্দ্র প্রতিষ্ঠার উদ্যোগ নেওয়া হয়েছে। মোদ্দাকথা, সাংস্কৃতিক কর্মকাণ্ডের মাধ্যমে এ অঙ্গনে জাগরণ সৃষ্টি করা হচ্ছে। আর এর মাধ্যমে প্রধানমন্ত্রী শেখ হাসিনার নেতৃত্বে এ রাষ্ট্রে সন্ত্রাস ও জঙ্গিবাদ প্রতিহত করা হবে।

প্রতিমন্ত্রী আজ গাইবান্ধার সুন্দরগঞ্জ উপজেলার ধর্মপুর ডিডিএম উচ্চ বিদ্যালয়ের ২০১৯ সালের এসএসসি পরীক্ষায় জিপিএ-৫ প্রাপ্ত শিক্ষার্থীদের মাঝে পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, গাইবান্ধার সুন্দরগঞ্জ নদীভাঙন কবলিত একটি এলাকা। তিস্তা ব্রিজ নির্মাণ এ অঞ্চলের মানুষের অন্যতম দাবি যেটির নির্মাণ কাজ ভূমি অধিগ্রহণ-সহ নানা জটিলতার কারণে বিলম্বিত হচ্ছে। তিনি বলেন, এসব জটিলতা দুর করে তিস্তা ব্রিজ যাতে দ্রুত নির্মিত হয় এবং নদী ভাঙন সমস্যা দূরীভূত হয়, সে ব্যাপারে সরকারের উচ্চ পর্যায়ে অবহিত করা হবে।

ধর্মপুর আব্দুল জব্বার ডিগ্রি কলেজের অধ্যক্ষ মোঃ ছামিউল ইসলামের সভাপতিত্বে অনুষ্ঠান উদ্বোধন করেন গাইবান্ধা-১ আসনের সংসদ সদস্য ব্যারিস্টার শামীম হায়দার পাটোয়ারী।

অনুষ্ঠানে বিশেষ অতিথি হিসেবে বক্তৃতা করেন সুন্দরগঞ্জ উপজেলা চেয়ারম্যান মোঃ আশরাফুল আলম সরকার, উপজেলা নির্বাহী অফিসার কাজী লুৎফল হাসান, সুন্দরগঞ্জ উপজেলা আওয়ামী লীগের যুগ্ম-আহবায়ক রেজাউল ইসলাম রেজা, ১৩ নং শ্রীপুর ইউনিয়ন পরিষদের চেয়ারম্যান দেওয়ান আমিনুল ইসলাম মঞ্জু। স্বাগত বক্তব্য রাখেন ধর্মপুর ডিডিএম উচ্চ বিদ্যালয়ের প্রধান শিক্ষক শিরীন মোছাঃ শামসাদ বেগম।

পরে প্রতিমন্ত্রী প্রধান অতিথি হিসেবে উপস্থিত থেকে গাইবান্ধার সদর উপজেলার দারিয়াপুরে সারথি থিয়েটার কর্তৃক সারথি সংস্কৃতি ভবন নির্মাণ কাজের উদ্বোধন করেন।

#

ফয়সল/ইসরাত/মোশারফ/জয়নুল/২০২০/১৮৫০ঘণ্টা

তথ্যবিবরণী নম্বর : ৭২০

**আগামীকাল নগরবাড়ীতে নদীবন্দরের নির্মাণ কাজ শুরু**

ঢাকা, ১৩ ফাল্গুন (২৬ ফেব্রুয়ারি) :

নৌপরিবহন মন্ত্রণালয়ের অধীনস্থ বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) নগরবাড়ীতে আনুষঙ্গিক সুবিধাদি-সহ নদীবন্দর নির্মাণ করতে যাচ্ছে।

নৌপরিবহন প্রতিমন্ত্রী খালিদ মাহ্মুদ চৌধুরী ২৭ ফেব্রুয়ারি নগরবাড়ী ঘাটে নদীবন্দর নির্মাণ কাজের আনুষ্ঠানিক উদ্বোধন করবেন। ২০২১ সালের ৩০ জুন এ প্রকল্পের কাজ শেষ হবে। এজন্য ব্যয় হবে ৫১৩ কোটি ৯০ লাখ টাকা।

পাবনা জেলার অন্তর্গত বেড়া উপজেলার আমিনপুর থানাধীন নগরবাড়ী ঘাট একটি ঐতিহ্যবাহী ঘাট। দেশের উত্তরাঞ্চলের বিভিন্ন এলাকায় মালামাল বিতরণের অন্যতম প্রধান কেন্দ্র নগরবাড়ী ঘাট। এ ঘাটে মূলত সার, সিমেন্ট, পাথর, বালি, কয়লা, খাদ্য সামগ্রী এবং অন্যান্য বাল্ক (খোলা) সামগ্রী ওঠানামা করে থাকে। আরিচা নদী বন্দরের আওতায় ১৯৮৩ সালে নগরবাড়ী বন্দরের কার্যক্রম শুরু হয়। নগরবাড়ী ঘাটে কোনো প্রকার সরকারি বা বেসরকারি প্রাতিষ্ঠানিক সুবিধাদি না থাকায় নগরবাড়ী এলাকায় আধুনিক বন্দর অবকাঠামো নির্মাণের লক্ষ্যে আলোচ্য প্রকল্পটি গ্রহণ করা হয়েছে।

প্রকল্পের মূল কাজগুলো হলো- ভূমি উন্নয়ন, ড্রেজিং, পাকা জেটি, তীর রক্ষা বাঁধ, সংযোগ সড়ক,

স্টিল গ্যাংওয়ে, পন্টুন, কাঁটাতার-সহ সীমানা প্রাচীর, যাত্রী ছাউনী-সহ পাকা সিঁড়ি, গুদাম, উন্মুক্ত মজুদ স্থান, বন্দর ভবন, প্রশাসনিক ভবন, পরিদর্শন বাংলো, ডরমিটরি ও পাইলট হাউজ নির্মাণ।

#

জাহাঙ্গীর/মাহমুদ/মোশারফ/জয়নুল/২০২০/১৮১০ঘণ্টা

তথ্যবিবরণী নম্বর : ৭১৯

**বঙ্গবন্ধুর জন্মশতবার্ষিকী উপলক্ষে কলকারখানা পর্যায়ে**

**‘গ্রিন ফ্যাক্টরি অ্যাওয়ার্ড’ দেবে শ্রম মন্ত্রণালয়**

ঢাকা, ১৩ ফাল্গুন (২৬ ফেব্রুয়ারি) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে কলকারখানা পর্যায়ে ‘গ্রিন ফ্যাক্টরি অ্যাওয়ার্ড’ প্রদান করবে শ্রম ও কর্মসংস্থান মন্ত্রণালয়। ২৮ এপ্রিল জাতীয় পেশাগত স্বাস্থ্য ও সেইফটি দিবসে এ অ্যাওয়ার্ড প্রদান করা হবে।

আজ সচিবালয়ে শ্রম ও কর্মসংস্থান মন্ত্রণালয়ের সম্মেলন কক্ষে সচিব কে এম আলী আজমের সভাপতিত্বে বঙ্গবন্ধুর জন্মশতবার্ষিকী উদ্যাপন অগ্রগতি সভায় এ তথ্য জানানো হয়।

জাতির পিতার জন্মশতবার্ষিকী ‘মুজিববর্ষ’ যথাযোগ্য মর্যাদায় উদ্যাপনে শ্রম ও কর্মসংস্থান মন্ত্রণালয় বছরব্যাপী বিস্তারিত কর্মসূচি গ্রহণ করেছে।

মুজিব বর্ষের প্রথম দিন জাতির পিতার জন্মদিন ১৭ মার্চ সকালে শ্রম ও কর্মসংস্থান প্রতিমন্ত্রী বেগম মন্নুজান সুফিয়ান শ্রম ভবনে এক’শ পাউন্ড ওজনের কেক কেটে দিনের কর্মসূচি উদ্বোধন করবেন। দুপুরে ‘জাতীয় শিশু দিবস’ উপলক্ষে আয়োজিত চিত্রাঙ্কন প্রতিযোগিতার বিজয়ী শিশুদের মাঝে পুরস্কার প্রদান করা হবে। এদিন দুপুরে এক’শ এতিম শিশুকে খাওয়ানোর সিন্ধান্ত নেয়া হয়েছে এবং বিকেলে বঙ্গবন্ধুর জন্মদিনে তাঁর রুহের মাগফেরাত কামনা করে মিলাদ ও দোয়া মাহফিলের আয়োজন করা হবে।

সভায় জানানো হয় মুজিববর্ষ উপলক্ষে শ্রম ও কর্মসংস্থান মন্ত্রণালয় জাতির পিতা বঙ্গবন্ধু শেখ মুজিবুর রাহমানের জীবন ও কর্মের ওপর আন্তর্জাতিক সেমিনারের আয়োজন করবে। শোকের মাস আগস্টে ওসমানী স্মৃতি মিলানায়তনে এ সেমিনারের আয়োজন করার সিদ্ধান্ত নেওয়া হয়েছে। সেমিনারে মূল প্রবন্ধ উপস্থাপন করবেন একজন দেশি এবং একজন বিদেশি আন্তর্জাতিক ব্যক্তিত্ব। এছাড়া সভায় এ বছর মহান মে দিবস বিশেষ আয়োজনে পালনের সিদ্ধান্ত হয়।

সভাপতির বক্তৃতায় মন্ত্রণালয়ের সচিব কে এম আলী আজম বলেন, প্রতি বছর শ্রম ও কর্মসংস্থান মন্ত্রণালয় ২৮ এপ্রিল জাতীয় পেশাগত স্বাস্থ্য ও সেইফটি (ওএসএইচ) দিবসে পেশাগত স্বাস্থ্য ও সেইফটি চর্চা পুরস্কার প্রদান করে। এ বছর জাতির পিতার জন্মশতবার্ষিকী উপলক্ষে গ্রিন ফ্যাক্টরি অ্যাওয়ার্ড প্রদান করা হবে। তিনি বলেন, বঙ্গবন্ধুর যে বিশালতা তা সকলের মাঝে ছড়িয়ে দিতে হবে। সকলে মিলে বঙ্গবন্ধুর চেতনা জাগ্রত রাখতে হবে।

সভায় অতিরিক্ত সচিব ড. মোল্লা জালাল উদ্দিন, ড. মোঃ রেজাউল হক, সাকিউন নাহার বেগম, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায় এবং শ্রম অধিদপ্তরের মহাপরিচালক এ কে এম মিজানুর রহমান-সহ মন্ত্রণালয় এবং এর অধীন দপ্তরসমূহের ঊর্ধ্বতন কর্মকর্তাগণ উপস্থিত ছিলেন।

#

আকতারুল/মাহমুদ/মোশারফ/জয়নুল/২০২০/১৮০০ঘণ্টা

তথ্যবিবরণী নম্বর : ৭১৮

**কিং নরোদম সিহানুক সড়ক উদ্বোধন করলেন স্থানীয় সরকার মন্ত্রী**

ঢাকা, ১৩ ফাল্গুন (২৬ ফেব্রুয়ারি) :

রাজধানীর বারিধারার কূটনৈতিক জোনের পার্ক রোডের নাম পরিবর্তন করে কম্বোডিয়ার স্থপতি প্রয়াত রাজা নরোদম সিহানুকের নামে নামকরণ করা হয়েছে।

আজ ঢাকা উত্তর সিটি কর্পোরেশন আয়োজিত এক অনুষ্ঠানে বারিধারা পার্ক রোডের প্রবেশ মুখ থেকে কিং নরোদম সিহানুক রোডের নামফলক উন্মোচন করেন স্থানীয় সরকার মন্ত্রী মোঃ তাজুল ইসলাম।

উদ্বোধন অনুষ্ঠানে উপস্থিত ছিলেন পররাষ্ট্র প্রতিমন্ত্রী মোঃ শাহরিয়ার আলম, ঢাকা উত্তর সিটি করপোরেশনের প্যানেল মেয়র জামাল মোস্তফা, কম্বোডিয়ার মিনিস্ট্রি অভ্ ফরেন অ্যাফেয়ার্স এন্ড ইন্টারন্যাশনাল কো-অপারেশনের সেক্রেটারি অভ্ স্টেট ইত সোফিয়া, স্থানীয় সরকার বিভাগের সিনিয়র সচিব হেলালুদ্দীন আহমদ, পররাষ্ট্র মন্ত্রণালয় সচিব মাসুদ বিন মোমেন, বাংলাদেশে নিযুক্ত কম্বোডিয়ার রাষ্ট্রদূত, কম্বোডিয়ায় নিযুক্ত বাংলাদেশের রাষ্ট্রদূত প্রমুখ।

সড়কটির উদ্বোধনকালে স্থানীয় সরকার মন্ত্রী মোঃ তাজুল ইসলাম বলেন, বাংলাদেশ ও কম্বোডিয়া দুই বন্ধুপ্রতিম দেশ। বাংলাদেশের প্রধানমন্ত্রী কম্বোডিয়া ভ্রমণের সময় কম্বোডিয়ায় বঙ্গবন্ধু শেখ মুজিবুর রহমানের নামে এবং ঢাকায় কম্বোডিয়ার প্রয়াত রাজা নরোদম সিহানুকের নামে একটি করে সড়ক নামকরণ করার সিদ্ধান্ত নেওয়া হয়েছিল। সেই সিদ্ধান্তই আজ বাস্তবায়ন হলো। দুই দেশের বন্ধুত্বপূর্ণ সম্পর্কের নিদর্শন এটি।

২০০১ সালে প্রধানমন্ত্রী শেখ হাসিনার সফরসঙ্গী হিসেবে কম্বোডিয়া সফরের স্মৃতিচারণ করে মন্ত্রী তাজুল ইসলাম বলেন, বিভিন্ন ক্ষেত্রে দুই দেশের মধ্যে যথেষ্ট মিল রয়েছে। দুই দেশের মধ্যকার বন্ধুত্বপূর্ণ সম্পর্ক আগামীতে আরও দৃঢ় হবে বলে আমরা বিশ্বাস করি।

প্রসঙ্গত, ২০১৭ সালের ডিসেম্বরে প্রধানমন্ত্রী শেখ হাসিনার কম্বোডিয়া সফরে সিদ্ধান্ত হয়েছিল, কম্বোডিয়ার নমপেনে একটি সড়ক বঙ্গবন্ধু শেখ মুজিবুর রহমানের নামে এবং ঢাকায় একটি সড়ক কিং নরোদম সিহানুকের নামে নামকরণ করা হবে। এরই ধারাবাহিকতায় আজ ঢাকার এ রাস্তাটির নামকরণ করা হলো এবং আগামী এপ্রিলে কম্বোডিয়ার রাজধানী নমপেনে ‘বঙ্গবন্ধু শেখ মুজিবুর রহমান’ সড়কের উদ্বোধন করা হবে।

#

হাসান/মাহমুদ/মোশারফ/জয়নুল/২০২০/১৭৫৫ঘণ্টা

তথ্যবিবরণী নম্বর : ৭১৭

**রাজনৈতিক পরিচয়ে ফায়দা লুটতে দেবে না সরকার**

**-- তথ্যমন্ত্রী**

ঢাকা, ১৩ ফাল্গুন (২৬ ফেব্রুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘কেউ রাজনৈতিক পরিচয় ব্যবহার করে ফায়দা লুটবে, সেটি প্রধানমন্ত্রী ও বাংলাদেশ আওয়ামী লীগের সভাপতি জননেত্রী শেখ হাসিনা হতে দেবেন না।’

আজ রাজধানীতে জাতীয় প্রেসক্লাবে বাংলাদেশ ফেডারেল সাংবাদিক ইউনিয়ন মহাসচিব শাবান মাহমুদ রচিত ‘বঙ্গবন্ধুর সারা জীবন’ গ্রন্থের প্রকাশনা উৎসবে প্রধান অতিথির বক্তৃতায় সমসাময়িক রাজনীতি প্রসঙ্গে মন্ত্রী একথা বলেন।

তথ্যমন্ত্রী বলেন, ‘আমি বঙ্গবন্ধু কন্যা জননেত্রী শেখ হাসিনাকে এই কারণেই অভিনন্দন জানাই, দেশবাসীরও অভিনন্দন জানানো উচিত বলে আমি মনে করি কারণ, শেখ হাসিনা কে কোন্ দলের, কে কোন্ পথের, কে কোন্ মতের এটি না দেখে যারা দুস্কৃতকারী, মুনাফাখোর, তাদের বিরুদ্ধে ব্যবস্থা গ্রহণ করছেন। এ অভিযান অব্যাহত থাকবে। দেশকে পরিশুদ্ধ করার ব্যাপারে মাননীয় প্রধানমন্ত্রী বদ্ধপরিকর। কেউ রাজনৈতিক পরিচয় ব্যবহার করে ফায়দা লুটবে, সেটি মাননীয় প্রধানমন্ত্রী হতে দেবেন না। সে কারণেই এদের বিরুদ্ধে ব্যবস্থা গ্রহণ করা হচ্ছে।’

‘আমরা পরপর তিনবার রাষ্ট্র ক্ষমতায় থাকার কারণে আমাদের মধ্যে কিছু সুযোগ সন্ধানী ঢুকেছে, যারা রাজনৈতিক পরিচয়কে ঢাল হিসেবে ব্যবহার করে ফায়দা লুটতে চায়’ উল্লেখ করে মন্ত্রী বলেন, ‘গতকাল পুরনো ঢাকায় যাদের কাছ থেকে টাকা উদ্ধার হয়েছে, এরা অনুপ্রবেশকারী ছাড়া অন্য কিছু নয়, যদিও তাদেরকে বহু আগেই বহিষ্কার করা হয়েছে।  আমাদের এসব সুযোগসন্ধানীর ব্যাপারে সতর্ক থাকতে হবে।’

এ সময় বিএনপি’র বিষয়ে ড. হাছান বলেন, ‘আমি কাগজে দেখলাম যে, বিএনপি বলেছে, দেশের মানুষকে নাকি সরকার জিম্মি করে রেখেছে’ উল্লেখ করে মন্ত্রী বলেন, ‘যে দেশের মানুষের মাথাপিছু আয় ছিল ৬০০ ডলার, সেটি এখন ২০০০ ডলারে গিয়ে দাঁড়িয়েছে। দেশের মানুষকে তারা ২০১৩, ১৪, ১৫ সালে জিম্মি করেছে। শুধু তাই নয়, জিম্মি করে দিনের পর দিন অবরোধ ডেকে মানুষের ওপর আবার পেট্রোল বোমা নিক্ষেপ করেছে। রাজনীতির নামে মানুষ পুড়িয়ে হত্যা করা এই বীভৎসতা কোনো দেশে ঘটে নাই। কিন্তু রাজনৈতিক কারণে, ক্ষমতা যাওয়ার জন্য কিংবা তাদের নেতা-নেত্রীকে মামলা থেকে মুক্তি দেওয়ার জন্য এই ধরনের সহিংসতা সমসাময়িক পৃথিবীর কোথাও হয় নাই, যেটি বিএনপি করেছে।’

সদ্য প্রকাশিত গ্রন্থ নিয়ে ড. হাছান বলেন, ‘জাতির পিতা বঙ্গবন্ধু শেখ মুজিবুর রহমানের ওপর যে বই আজকে শাবান মাহমুদ লিখেছেন, সেজন্য তাকে অভিনন্দন। বঙ্গবন্ধু যেই স্বপ্নের বাংলাদেশ কল্পনা করেছিলেন, জননেত্রী শেখ হাসিনা বঙ্গবন্ধুকন্যা সেই লক্ষ্যে নিরলসভাবে কাজ করে যাচ্ছেন। আমি অনুরোধ জানাবো দেশকে গঠন করতে হলে সবার সম্মিলিত প্রচেষ্টা দরকার। আমাদের মধ্যে রাজনৈতিক মতভেদ থাকবে, ক্ষমতায় থাকলে সমালোচনা হবে, ভুলও হবে। অবশ্যই আমাদের ভুলের সমালোচনা হবে, বিরোধী দল সংসদেও করবে, সংসদের বাইরেও করবে। আমি তাদেরকে অনুরোধ জানাবো দয়া করে অন্ধের মতো কিংবা মুর্খের মতো সমালোচনা করবেন না। গঠনমূলক সমালোচনার মাধ্যমে আসুন সবাই মিলে সম্মিলিতভাবে রাষ্ট্রকে সামনের দিকে এগিয়ে নিয়ে যাই।’

প্রকাশক ইকবাল হোসেন সানুর সভাপতিত্বে ও ডিইউজে’র সাধারণ সম্পাদক সোহেল হায়দার চৌধুরীর সঞ্চালনায় অনুষ্ঠানে ডিবিসি২৪ টিভি’র চেয়ারম্যান ইকবাল সোবহান চৌধুরী, জাতীয় প্রেসক্লাবের সাধারণ সম্পাদক ফরিদা ইয়াসমিন, স্বাচিপ মহাসচিব অধ্যাপক এম এ আজিজ ও ঢাকা বিশ্ববিদ্যালয়ের সহযোগী অধ্যাপক তৌহিদুল ইসলাম বিশেষ অতিথির এবং গ্রন্থকার শাবান মাহমুদ বক্তব্য রাখেন।

#

আকরাম/মাহমুদ/মোশারফ/রেজাউল/২০২০/১৭৪৮ ঘণ্টা

তথ্যবিবরণী নম্বর : ৭১৬

**মাস্টার্স শেষ পর্ব পরীক্ষার সময়সূচি প্রকাশ**

ঢাকা, ১৩ ফাল্গুন (২৬ ফেব্রুয়ারি) :

জাতীয় বিশ্ববিদ্যালয়ের ২০১৮ সালের নিয়মিত ও অনিয়মিত, প্রাইভেট, গ্রেড উন্নয়ন ও সিজিপিএ উন্নয়ন এমএ, এমএসএস, এমবিএ ও এমএসসি শেষ পর্ব (আইসিটিসহ) পরীক্ষা আগামী ২৮ মার্চ থেকে  
 ১৩ মে ২০২০ পর্যন্ত চলবে। এ পরীক্ষা প্রতিদিন দুপুর ২:০০ টা এবং রমজান মাসে সকাল ৯:০০ টা থেকে শুরু হবে।

পরীক্ষার বিস্তারিত সময়সূচি জাতীয় বিশ্ববিদ্যালয়ের ওয়েবসাইট ([www.nu.ac.bd](http://www.nu.ac.bd)) থেকে জানা যাবে।

#

ফয়জুল/অনসূয়া/পরীক্ষিৎ/রেজ্জাকুল/শামীম/২০২০/১৫১৮ ঘণ্টা